Eliot Spitzer, një karrierë kundër krimit e mbyllur me skandal
Prostituta që ai ka frekuentuar është 22-vjecarja Eshli Aleksandra Dupre, e cila aspiron të bëhet këngëtare
Nën një presion të madh për të dhënë dorëheqjen, guvernatori i New Yorkut Eliot Spitzer doli para podiumit i shoqëruar nga bashkëshortja: Skandali plasi të hënën pas njoftimeve se guvernatori Spitzer kishte qenë objekt i një përgjimi të FBI-së pasi dyshohej se i kishte paguar mijëra dollarë një rrjeti prostitucioni. Dokumentat në disponim të hetuesve e identifikonin Spitzerin si “klienti 9,” një klient që kishte frekuentuar disa herë shërbimet e “Klubit të Perandorit,” një rrjet prostitucioni që vepron në New York, Londër dhe Paris. Publikimi i këtyre fakteve i shtangu shumë new-jorkezë. "Nuk mendoj se duhet të përzihemi në jetën private të njerëzve. Megjithatë më shtangu fakti që ai kishte menduar se nuk do të kapej," thotë një banore. Pas dorëheqjes së tij filluan të dalin hollësi të reja për marrëdhëniet e zotit Spitzer dhe për prostitutën me të cilën ai kishte pasur marrëdhënie. Një gazetë e identifikon atë si një 22-vjeçare nga Manhatani, me ambicje për t’u bërë këngëtare. Prostituta, e cila në profesionin e saj identifikohet me emrin “Kristen” është Eshli Aleksandra Dupre. Autoritetet thonë se Eliot Spitzer paguante mbi 4 mijë dollarë sa herë takohej me të. Zoti Spitzer, i cili dikur njihej me nofkën “Sherifi i Wall Street” për përpjekjet e tij kundër korrupsionit në zonën financiare të New Yorkut, gjatë kohës që punonte si Prokuror i Përgjithshëm, bëri emër dhe karrierë duke u treguar i prerë në zbatimin e ligjit ndaj personave që i ndiqte penalisht. Megjithëse zëvendës-guvernatori David Paterson nuk njihet shumë jashtë New Yorkut, ai ka qenë senator në legjislaturën e këtij shteti për 20 vjet. Ai do të jetë i pari guvernator afrikano-amerikan i New Yorkut, dhe i pari person i verbër në Shtetet e Bashkuara që merr një post të tillë. Ligjvënësit në New York kanë premtuar të mbështesin zotin Peterson. Joseph Bruno është udhëheqës i shumicës në Senatin e New Yorkut: " Eliot Spitzer mori postin e guvernatorit 14 muaj më parë pasi kishte marrë emër për qëndrimin e rreptë në luftë kundër krimit. Burime policore thonë se çështja e tij filloi pasi bankat vunë re pagesa të dyshimta nga llogaria bankare e zotit Spitzer dhe njoftuan autoritetet. //ad//